Barcelona en Comú admet que retallarà fins a 27 milions | Catalunya | EL PAÍS Catalunya
Barcelona en Comú admet que retallarà fins a 27 milions
L'oposició intentarà reprovar la gestió econòmica de Colau en el ple de divendres i la FAVB demana transparència
Barcelona 16 JUL 2018 - 20:51	CEST
El portaveu del govern municipal, Gerardo Pisarello. EUROPA PRESS Europa Press
La crisi per les retallades que haurà de fer el govern de l'alcaldessa de Barcelona, Ada Colau, per la caiguda d'ingressos de l'Ajuntament ha arribat als xats de WhatsApp i Telegram de Barcelona en Comú. Molt actiu a les xarxes, el partit va difondre a finals de la setmana passada un missatge amb un argumentari sobre la situació econòmica que xifra la retallada en "l'1% del pressupost global". El percentatge equival a 27,3 milions d'euros d'un total de 2.739 milions dels comptes per al 2018. Fonts del partit, tot i això, asseguren que són cinc milions, la xifra que va donar divendres el portaveu del govern municipal, Gerardo Pisarello, i que correspon a l'1% dels 500 milions que, "arrodonint", s'inverteixen anualment.
Des del punt de vista de la informació oficial, és la xifra més concreta i elevada de les difoses des que a inicis de la setmana passada el PSC va revelar que la caiguda d'ingressos provocarà retallades. Els socialistes van alertar de la situació econòmica del Consistori, amb un notable descens d'ingressos derivats dels impostos i un notable augment de les despeses. Fins i tot van xifrar en 107 milions d'euros els que Colau haurà de retallar en inversions.
Però el govern ho va desmentir i va assegurar que aquesta quantitat figura en una documentació de finals del 2017, després de la greu crisi política que va viure Catalunya, i que els números tenien en compte el pitjor dels escenaris. Divendres Pisarello, també responsable d'Economia, va assegurar que la retallada en inversions seria de cinc milions d'euros: 1.670 milions sobre una previsió de 1.675.
L'oposició ha insistit aquest dilluns a reclamar transparència al govern. El PSC ha anunciat que presentarà una proposta al ple de divendres per reprovar la gestió econòmica de Colau. I va haver-hi dues peticions de celebració de ple extraordinari per tractar la crisi: una per part d'ERC, el PSC i el PDeCAT; i una altra de Ciutadans, el PSC i el PP.
Des de les entitats veïnals, la Federació d'Associacions de Veïns de Barcelona (FAVB) ha emès un comunicat que demana "claredat en les inversions municipals": que l'executiu detalli l'estat dels projectes pendents, expliqui els nivells d'ingressos i despeses, i que ho faci de forma ràpida i als districtes. "No podem acceptar que es parli de reprogramació sense discutir la viabilitat dels projectes", expressa la Federació.
El missatge difós pel partit de Colau presumeix que el govern municipal "va decidir destinar tots els diners de la caixa al servei de la gent", que la inversió social ha augmentat un 50%, amb un total de 850 milions d'euros en obres i serveis, i que la institució és solvent i les agències de qualificació li posen bona nota. A més, recorda que l'Ajuntament "ha assumit amb recursos propis inversions i serveis que corresponen a la Generalitat o al Govern central".
El descens d'ingressos i la caiguda de transferències, continua el missatge, implica "la replanificació de l'1% del pressupost". "Això pot provocar que alguns projectes s'endarrereixin alguns mesos". "Volem remarcar la xifra, tot això només afecta l'1% del pressupost global", assegura, i afegeix: "Les xifres i els exemples de projectes que estan donant ERC i el PSC amb l'objectiu de crear alarma social són falses". El missatge acusa aquests partits d'estar en campanya electoral i "instrumentalitzar les preocupacions de la ciutadania a favor dels seus interessos".